Document ID: 32013R0929

REGULAMENTUL DE PUNERE ÎN APLICARE (UE) NR. 929/2013 AL COMISIEI
din 26 septembrie 2013
de modificare a anexei VIII la Regulamentul (CE) nr. 73/2009 al Consiliului de stabilire a unor norme comune pentru sistemele de ajutor direct pentru agricultori în cadrul politicii agricole comune
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (1), în special articolul 40 alineatul (1) al doilea paragraf și articolul 57a alineatul (7),
întrucât:
(1)
În temeiul articolului 40 alineatul (1) primul paragraf din Regulamentul (CE) nr. 73/2009, valoarea totală a tuturor drepturilor de plată alocate și a plafoanelor fixate în conformitate cu articolul 51 alineatul (2) și articolul 69 alineatul (3) din regulamentul menționat sau, pentru 2009, în conformitate cu articolul 64 alineatul (2) din Regulamentul (CE) nr. 1782/2003 nu poate fi mai mare decât plafonul național corespunzător prevăzut în anexa VIII la Regulamentul (CE) nr. 73/2009.
(2)
În temeiul articolului 40 alineatul (1) al doilea paragraf din Regulamentul (CE) nr. 73/2009, plafoanele anuale pentru anul de cerere 2013 menționate la articolul 40 alineatul (1) din Regulamentul (CE) nr. 73/2009 pentru Grecia, Spania, Luxemburg, Malta și Regatul Unit au fost adaptate prin Regulamentul de punere în aplicare (UE) nr. 287/2013 al Comisiei (2), după ce aceste state membre au notificat intenția lor de a oferi sprijin viticultorilor pentru 2014 prin alocarea unor drepturi la plată în conformitate cu articolul 103o din Regulamentul (CE) nr. 1234/2007 al Consiliului (3). Dintre statele membre în cauză, Luxemburg și Malta au notificat intenția de a continua să transfere întreaga sumă a bugetului lor spre programele de sprijin din sectorul vitivinicol prevăzut în anexa Xb la Regulamentul (CE) nr. 1234/2007. Totuși, la adaptarea plafoanelor naționale pentru plăți directe pentru anul de cerere 2013, nu s-a ținut cont de ușoara creștere, în cazul acestor două state membre, a sumei pentru exercițiul financiar 2014 în raport cu cea disponibilă pentru exercițiul financiar 2013. Respectivele plafoane naționale menționate la articolul 40 alineatul (1) din Regulamentul (CE) nr. 73/2009 ar trebui, prin urmare, să fie adaptate în consecință.
(3)
În conformitate cu articolul 103n din Regulamentul (CE) nr. 1234/2007, Spania, Luxemburg, Malta și Regatul Unit au notificat Comisiei intenția lor de a transfera definitiv fie întreaga sumă disponibilă pentru programele de sprijin menționate în anexa Xb la Regulamentul (CE) nr. 1234/2007, fie o parte a acestei sume, pentru a-și crește plafoanele naționale pentru plăți directe menționate la articolul 40 din Regulamentul (CE) nr. 73/2009 pentru anul de cerere 2014 și anii următori. Respectivele plafoane naționale menționate la articolul 40 alineatul (1) din Regulamentul (CE) nr. 73/2009 ar trebui, prin urmare, să fie adaptate în consecință.
(4)
În conformitate cu articolul 57a alineatul (9) din Regulamentul (CE) nr. 73/2009, Croația a notificat Comisiei suprafața de teren care a fost deminată și declarată de fermieri în cererile de ajutor depuse pentru anul de cerere 2013 și redată utilizării pentru activități agricole între 1 ianuarie 2005 și 31 decembrie 2012. Această notificare a inclus și împărțirea terenurilor între hectarele cu pajiști și pășuni și celelalte hectare eligibile, precum și informațiile privind pachetele bugetare corespunzătoare fiecărei categorii de teren deminat: 46 000 EUR pentru pajiști și pășuni și 6 646 000 EUR pentru celelalte hectare eligibile. Pe baza calendarului pentru creșteri prevăzut la articolul 121 din Regulamentul (CE) nr. 73/2009 și în conformitate cu articolul 57a alineatul (7) din regulamentul menționat, respectivele plafoane naționale menționate la articolul 40 alineatul (1) din Regulamentul (CE) nr. 73/2009 ar trebui, prin urmare, să fie adaptate în consecință.
(5)
Prin urmare, anexa VIII la Regulamentul (CE) nr. 73/2009 ar trebui modificată în consecință.
(6)
Măsurile prevăzute de prezentul regulament sunt conforme cu avizul Comitetului de gestionare privind plățile directe,
ADOPTĂ PREZENTUL REGULAMENT:
Articolul 1
Anexa VIII la Regulamentul (CE) nr. 73/2009 se modifică în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 septembrie 2013.

Labels: 18
5
6